**קרב רפיח (2024)** הוא קרב שמתכננת ישראל בנפת רפיח, שהיא המחוז האחרון מבין מחוזות רצועת עזה שכיבושו נדרש במסגרת הלחימה ברצועת עזה במלחמת חרבות ברזל. קרב זה נדחה עקב לחצים בינלאומיים כבדים על ישראל להימנע מהתמרון בעקבות העובדה כי בשל הלחימה ברפיח שוהים כ-1.5 מיליון עקורים מרחבי הרצועה, ובלתי אפשרי לתמרן שם ללא פגיעה נרחבת בבלתי-מעורבים.

רקע
---

### מתקפת הפתע על ישראל

בבוקר 7 באוקטובר 2023, יום שבת, שמחת תורה, כ"ב בתשרי ה'תשפ"ד, פתחו ארגוני הטרור חמאס והג'יהאד האסלאמי הפלסטיני במתקפת פתע על ישראל. בחסות שיגור אלפי רקטות, חדרו כ־3,500 מחבלים מרצועת עזה לעשרות יישובים ישראליים ומתקנים צבאיים באזור עוטף עזה ובסביבתו, תוך ניהול קרבות ירי נגד כוחות ביטחון מעטים. המחבלים ביצעו מעשי טבח ואונס, רצחו והרגו 1,150 בני אדם, מתוכם טבחו ב-779 אזרחים, וחטפו לרצועת עזה כ־253 אנשים, ובהם נשים, קשישים ותינוקות. בשעות הראשונות נלחמו נגדם כיתות הכוננות, שוטרי משטרת ישראל, לוחמי הימ"מ וחיילי צה"ל כשהם בנחיתות מספרית. בקרבות נהרגו כ־1,550 מחבלים בשטח ישראל, ובצד הישראלי נהרגו 301 חיילים, 55 שוטרים ו־10 אנשי שירות הביטחון הכללי.

### התמרון הקרקעי ברצועת עזה

בעקבות מתקפת הטרור, הכריזה ישראל על יציאה למלחמת חרבות ברזל למיטוט שלטון החמאס ברצועת עזה ולהשבת החטופים. התמרון הקרקעי ברצועה החל ב-27 באוקטובר 2023. התמרון החל בצפון רצועת עזה והעיר עזה, ומשם הדרים בהדרגה אל מחנות מרכז רצועת עזה ואל ח'אן יונס. 

במחוז רפיח מרוכזים 4 גדודי חטיבת רפיח של חמאס, וכן פליטים מגדודי חטיבות אחרות ברצועת עזה שנמלטו דרומה במהלך הקרבות. על פי ההערכות, גם מרבית החטופים שנותרו ברצועת עזה מוחזקים בנפת רפיח.

דחיית הקרב
----------

### התנגדות בינלאומית

מכיוון שישראל דרשה מתושבי רצועת עזה שבשטח הלחימה להתפנות מבתיהם כדי לא להיפגע בקרבות, המוני פלסטינים מצפון הרצועה וממרכזה התרכזו ברפיח, העיר היחידה (למעט דיר אל-בלח) שלא נכבשה עד מרץ 2024. כך שכאשר הגיע שלב התמרון הקרקעי ברפיח, שהו בעיר ובפרבריה כ- 1.5 מיליון עקורים, מה שהפך את רפיח למקום הצפוף בעולם, וגרם לכך שתמרון שם במצב זה יביא לפגיעה נרחבת בבלתי-מעורבים. עובדה זו יצרה לחץ בינלאומי כבד על ישראל להימנע מתמרון ברפיח, לפחות על למציאת פתרון הומניטרי לעקורים.

### התפתחויות בעקבות התקיפה האיראנית בישראל

ב-1 באפריל 2024 תקפה ישראל את מבנה הקונסוליה האיראנית בדמשק, תקיפה שהביאה למותו של מוחמד רזא מאהדי, מפקד כוח אל-קודס בסוריה ובלבנון, סגנו, ובכירים נוספים במשמרות המהפכה. בתגובה תקפה איראן את ישראל ב-14 באפריל במאות כטב"מים, טילי שיוט וטילים בליסטיים. 

על פי מקורות מצריים שהתראיינו לעיתון הקטרי אל-ערבי אל-ג'דיד, לאחר שהתנגדה לכך במשך זמן רב, ארצות הברית אישרה לישראל לתמרן ברפיח על בסיס תוכנית שישראל הציגה לה בעבר, לפיה רפיח תחולק לריבועים ממוספרים והקיבולת במחנות העקורים בח'אן יונס תוגדל. וזאת בתמורה להימנעות מתקיפה רחבת-היקף באיראן בתגובה לתקיפה האיראנית על ישראל, שעלולה להביא להסלמה אזורית.

הכנות לתמרון
------------

ב-9 באפריל פורסם כי ישראל רכשה 40,000 אוהלים על מנת לשכן בהם את העקורים שיפונו מרפיח צפונה על מנת לאפשר את התמרון בעיר. כמו כן ישראל העבירה ארטילריה וכוחות משוריינים לרצועת עזה.

הערות שוליים
------------

1. ↑  ※ 100 ימי לחימה: 779 אזרחים נרצחו, 52,571 נפגעו, באתר ערוץ 7, 13 בינואר 2024
2. ↑  ※ כתבי כיכר השבת, ‏עזה מטווחת, והתושבים הונחו לברוח; 1,500 מחבלים חוסלו בישראל - עדכונים שוטפים, באתר כיכר השבת, 10 באוקטובר 2023
3. ↑  ※ אלון חכמון, ‏הותרו לפרסום שמותיהם של 55 שוטרים שנרצחו במתקפת הטרור, באתר מעריב אונליין, 18 באוקטובר 2023
4. ↑  ※ ראיון של ראש השב"כ רונן בר לדני קושמרו, חדשות 12 - makoVOD (וידאו)
5. ↑  אסף אוני, ‏"קטסטרופה": 3 מדינות התאגדו נגד המהלך הבא של ישראל בעזה, באתר גלובס, 15 בפברואר 2024
6. ↑  איתמר אייכנר, עינב חלבי, היערכות לפסגה בהשתתפות ישראל בפריז, וחשש בארה"ב: "מבצע ברפיח - סוף העסקה", באתר ynet, 22 בפברואר 2024
7. ↑  סוכנויות הידיעות, ‏אחרי שהזהירה את ישראל מתמרון ברפיח: ארצות הברית נוקטת בצעד קיצוני, באתר מעריב אונליין, 20 בפברואר 2024
8. ↑  ישראל גראדווהל, ‏לראשונה: ארה"ב מביעה התנגדות ל"מבצע רפיח" באופן גורף, באתר כיכר השבת, 19 במרץ 2024
9. ↑  דיווח: ישראל נערכת למתקפה על רפיח; מקור מצרי: זה התנאי של ארה"ב למבצע, באתר מעריב אונליין, 18 באפריל 2024
10. ↑   הממשל האמריקני הסכים למבצע צבאי ברפיח - בתמורה לאי ביצוע תקיפה נגד איראן, סרטון בערוץ "עכשיו 14", באתר יוטיוב (אורך: 02:19)
11. ↑  גיא אלסטר‏, דיווח: ארה"ב הסכימה לפעולה ברפיח בתמורה לתגובה מוגבלת באיראן - וואלה חדשות, באתר וואלה!‏, 18 באפריל 2024
12. ↑   דיווח: ארה"ב הסכימה לפעולה ברפיח, בתמורה לתגובה מוגבלת נגד איראן, באתר חדשות 13, 18 באפריל 2024
13. ↑  סוכנויות הידיעות, ‏אחרי שנתניהו הכריז שיש תאריך: ישראל עושה צעד ראשון לקראת מבצע ברפיח, באתר מעריב אונליין, 9 באפריל 2024
14. ↑  שחר קליימן, דיווח: ארה"ב נתנה אור ירוק לפעולה ברפיח בתמורה לתגובה מוגבלת נגד איראן, באתר ישראל היום, 18 באפריל 2024